Odder: Onsdag 19. februar kl. 19 får Odder Kirke besøg af tryllekunstner og TV-debattør Jesper Grønkjær. Han vil holde foredraget: Sandheden om Nordkorea om verdens strengeste diktaturstat. Foredraget foregår i Odder kirkecenter og er gratis.
Jesper Grønkjær er netop nu aktuel med sin bog "Frihed fra himlen", hvor han tager læserne med på en absurd rejse gennem det lukkede land. Ved ankomsten til Nordkorea blev han modtaget af to vagter, der overvågede ham under hele turen. Hans pas blev taget fra ham, og om aftenen blev han lukket inde på hotellet. Han blev afskærmet fra lokalbefolkningen, som han hverken måtte tale med eller fotografere. Til dagligt blev det til mange timers påtvungen kørsel for at komme ud at se monumenter og statuer, der alle havde det ene mål at hylde præsidenterne fra Kim-dynastiet.
Foredraget er en førstehåndsberetning fra en ellers lukket verden.